**SƏNİ  AXTARIRAM**                                                                                                           
Köçüb qonşuluqdan hayana getdin?  
Kəpəzmi, Qoşqarmı oldu məskənin  
Yoxsa onlardan da o yana getdin?  
  
Qoynunda dəfinə tapdığın zaman  
Ucaltdı dağ boyda hansı dağ səni?  
Nərgiz rəng aldımı yanaqlarından  
Öpəndə nərgizli bir yaylaq səni?  
  
Görəsən, bu soraq düşdümü elə:  
“Yamanca şöhrətli mühəndisdir o!”  
Eşqin hansı qəlbi gətirdi dilə?  
Kim dedi ilqara, əhdə düzdür o?  
  
Gözümdən getməyir camalın sənin,  
Köçüb qonşuluqdan hayana getdin?  
Kəpəzmi, Qoşqarmı oldu məskənin  
Yoxsa onlardan da o yana getdin?  
  
Səni axtarıram o gündən bəri,  
Axı açmamışdım sənə könlümü.  
Yaz gəldi, açıldı bahar gülləri,  
Mənsə açmamışam yenə könlümü.  
  
Bəzən tüfəng alıb çıxsam da düzə,  
Ceyran oylağından aralı gəzdim.  
Ovçu ov axtarar, ovçu ov gəzər,  
Mən məni ovlayan maralı gəzdim.  
  
Bəzən ac qayıtdım evə də, amma  
Bir tikə çörəyi yeyə bilmədim.  
Bütün sirlərimi bilən anama,  
Məhəbbət sirrimi deyə bilmədim...  
  
Bəli, axtarıram səni o gündən,  
Könlüm istəyəni görə bilmirəm.  
Qəlbimi özünlə aparmısan sən,  
Mən onu heç kəsə verə bilmirəm...  
  
1956.  
  
    **NƏNƏMİN  KİTABI**  
Gözümdən getməyir camalın sənin,  
Köçüb qonşuluqdan hayana getdin?  
Kəpəzmi, Qoşqarmı oldu məskənin  
Yoxsa onlardan da o yana getdin?  
  
Qoynunda dəfinə tapdığın zaman  
Ucaltdı dağ boyda hansı dağ səni?  
Nərgiz rəng aldımı yanaqlarından  
Öpəndə nərgizli bir yaylaq səni?  
  
Görəsən, bu soraq düşdümü elə:  
“Yamanca şöhrətli mühəndisdir o!”  
Eşqin hansı qəlbi gətirdi dilə?  
Kim dedi ilqara, əhdə düzdür o?  
  
Gözümdən getməyir camalın sənin,  
Köçüb qonşuluqdan hayana getdin?  
Kəpəzmi, Qoşqarmı oldu məskənin  
Yoxsa onlardan da o yana getdin?  
  
Səni axtarıram o gündən bəri,  
Axı açmamışdım sənə könlümü.  
Yaz gəldi, açıldı bahar gülləri,  
Mənsə açmamışam yenə könlümü.  
  
Bəzən tüfəng alıb çıxsam da düzə,  
Ceyran oylağından aralı gəzdim.  
Ovçu ov axtarar, ovçu ov gəzər,  
Mən məni ovlayan maralı gəzdim.  
  
Bəzən ac qayıtdım evə də, amma  
Bir tikə çörəyi yeyə bilmədim.  
Bütün sirlərimi bilən anama,  
Məhəbbət sirrimi deyə bilmədim...  
  
Bəli, axtarıram səni o gündən,  
Könlüm istəyəni görə bilmirəm.  
Qəlbimi özünlə aparmısan sən,  
Mən onu heç kəsə verə bilmirəm...  
  
1957  
  
  
  
  
**QARANQUŞ**  
  
Əsdi vədə yeli...yaz müjdəsilə  
Qondun eyvanıma yenə, qaranquş!  
Mən sənin eşqinlə gəlirkən dilə,  
Uçmağın dərd oldu mənə, qaranquş!  
  
Bir zaman yuvanı uçurmuşam mən,  
Bəlkə də, bəlkə də o yadındadır.  
Dilin yox, dərd açıb söz söyləyəsən,  
Dilin də, sözün də qanadındadır.  
  
Bəzən əlində şiş, çiynində yaba  
Uşaqlar yanıma yığıldı, ay quş!  
On günə, bir aya tikdiyin yuva  
Bircə an içində dağıldı, ay quş!  
  
Yelləmi, selləmi keçdi ötən gün?  
O, bəlkə ötəri şimşək səsiydi.  
Sənin öz yuvandan ayrı düşməyin  
Mənimçün bir uşaq əyləncəsiydi.  
  
Bəlkə bu halımdan incidi dağ-daş  
Bunu öz vaxtında duya biləydim.  
Bir günlük uşaqlıq günahmı, kaş  
Bütün ömrüm boyu yuya biləydim.  
  
Bilmədim o günün ani nəşəsi  
Mənə dərd olacaq ömrüm uzunu.  
Bəlkə ev qayğısı, övlad nəfəsi  
Olmasa indi də duymazdım bunu.  
  
Eh, xəyal nələri gətirir yada...  
Yeni müjdən ola mənə, qaranquş!  
Körpəlik gülüşüm qanadlarında  
Bircə gün geriyə dönə, qaranquş!  
  
Vaxt olur cansızdan can umur insan-  
Adi təsəllidir, bunlar da ancaq.  
Uçan körpəliyim, uçulan yuvan  
Onsuz da geriyə qayıtmayacaq.  
  
Gəl yenə yuva qur doğma yerində,  
Könlüm həsrətinlə dindi, qaranquş!  
Ta uçma, çəkinmə məni görəndə,  
Mən uşaq deyiləm indi, qaranquş!  
  
1957.  
  
  
**AĞARMA,  SAÇIM,  AĞARMA**!  
  
Nə erkən sənə dən düşdü,  
Niyə düşdü, nədən düşdü?  
Beynimmi qüvvədən düşdü?  
Ağarma, saçım, ağarma!  
  
Arzu sonsuz, ömür yarı...  
Artdı alnın qırışları,  
Səndə insaf olsun barı  
Ağarma, saçım, ağarma!  
  
Məni qəmgin görsə əgər  
Düşmən gülər, dost qəm yeyər,  
Qızlar baxıb “dayı” deyər,  
Ağarma, saçım, ağarma!  
  
Daşdır qəlbin, daşdır canın,  
Yoxdur, duyğun, yoxdur qanın.  
Hələ gəncəm, sən vicdanın  
Ağarma, saçım, ağarma!  
  
Ömür keçir, yaman keçir,  
Qəlbimdən qara qan keçir.  
Daha gözəllər yan keçir,  
Ağarma, saçım, ağarma!  
  
Hələ səsim ucalmayıb,  
El gücündən güc almayıb.  
Hələ ürək qocalmayıb  
Ağarma, saçım, ağarma!  
  
İlham adlı şahpərim var,  
Yol üstəyəm, səfərim var...  
Yazılmamış əsərim var...  
Ağarma, saçım, ağarma...  
  
 1957.  
  
**İŞIQLAR**  
  
Sahil boyu yanır kəndin işıqları,  
Tala-tala kölgə salır suya çinar.  
Əyildikcə göy budaqlar suya sarı,  
Elə bil ki, salam verir çaya çinar.  
  
Dayanmışam o çinarın dibində mən,  
Nəzərlərim ayrılmayır kəndimizdən.  
Enir, qalxır ağ sırğalı göy dalğalar,  
Bu sahildə neçə-neçə xatirəm var.  
  
Güc eləyib, kəmənd atdıq sel gücünə,  
Çay üstündə bir “hes” tikdik el gücünə,  
Əlimizlə işıq oldu gur şəlalə,  
Otaqlara sanki doldu nur şəlalə...  
  
Alqışladı zəhmətimi hamı o vaxt,  
Gül gətirdi qızlar mənə qucaq-qucaq.  
Uşaqlar da gözlərində sevinc hissi,  
Çağırdılar məni: “işıq mühəndisi”.  
  
Həmin günlər axıb getdi sular kimi,  
Yaşa doldum, boy atdım o çinar kimi.  
O günləri yad edirəm indi yenə,  
Gənclik səsi bürümüşdür kəndi yenə.  
  
Həmin səslər sanki deyir mühəndisə:  
“Sən gərəksən, çox gərəksən hələ bizə.  
Hələ işıq çəkəcəksən tarlalara,  
Töhfələrin yenə vardır, bu diyara...”  
  
Salam verib el gücünə, el səsinə,  
Sinəm dönür qranit dağ sinəsinə.  
Ağ evlərə ağ işıq tək axıram mən,  
Kəndimizə bir gənc kimi baxıram mən.  
Canlı sənət, canlı əsər heç solarmı?  
Əməlləri işıq olan qocalarmı?  
  
1957.  
  
  
**KƏNDDƏ  BİR  AXŞAM**  
  
Sevirəm sevməli sözü, söhbəti,  
Bu axşam çox adam yığılıb bizə.  
Neçə qəhrəmanın adı, şöhrəti  
Gəlir nağıllarla məclisimizə.  
Budur, sinədəftər qocalar yenə  
Enir tarixlərin dərinliyinə...  
Kimi Koroğludan, kimi Babəkdən,  
Kimi də Gülgəzdən, Abbasdan deyir:  
Sözlər bulaq kimi axır ürəkdən,  
Hər qoca bir nağıl, bir dastan deyir...  
Aşıqdan danışan aşıqdır sanki,  
Coşur şair kimi şairdən deyən.  
Bir qoca, Tomrisdən elə deyir ki,  
Sanırsan evində qonaqmış dünən.  
(İndi duyuram ki, el ürəyində  
Neçə duymadığım əsərlər yatır.  
Bəlkə də onunçün şerə, sənətə  
Əlim az yetişir, ünüm az çatır).  
Belə axşamlarda adətdir, hər kəs  
Gərək söhbət aça, danışa, dinə.  
Pəncərə yanından ucalan bir səs  
Məclisə xoş söhbət gətirir yenə:  
-Ə, Qədir, keçmişdən bir əl çəksənə,  
Qarnı ac gününmü dad verir sənə?  
Bu gündən, bu gündən bir danış görək.  
Bu gün qazanılır yediyin çörək,  
De, o adamqıran atomdur, nədir...  
-A kişi, o böyük bir xəzinədir.  
Deyirlər, bir tikə qoysan bir dağa  
Əriyib çevrilər qara torpağa...  
-Görəsən, əriyər “Gəlin qayası”?  
Yerində dağ ola taxıl tayası?  
-Yayda İşıqlının qarı hayıfdır,  
Ona dəyməyələr barı, hayıfdır...  
-Bir ovuc İşıqlın kimə gərəkdir,  
O, buz dağlarını əridəcəkdir.  
-Qardaş, mat qalmışam bu texnikaya,  
Aya uçacaqlar deyirlər, Aya.  
(Diksinir bu sözdən gödək Fərzəli,  
Baxır ona tərəf üzündə əli).  
-Yox, ə, inanmıram, bu ola bilməz,  
Bəs Aya dəysələr uçub tökülməz?  
-Ay sənin babanın daxmasıdır, ə,  
Külək əsməmişdən sovrula göyə?  
Deyirlər, bir yekə dünyadır o da,  
Bəlkə adamlar var sənin boyda da...  
-Dədən cır Kərimdən boysuzam, yəni,  
Yovşandan asardı ov tüfəngini...  
Onların sözündən gülüşür hamı,  
Daha da qızışır söhbət axşamı.  
Kəndin adətindən yaxşı halıyam,  
Mən də bu məclisdə danışmalıyam.  
Hanı o qüdrətim el arasında,  
Bir damla su nədir sel arasında?  
Bəlkə də hər sözüm quruca səsdir,  
Bir kəlmə deməmiş, deyirlər “bəsdir”.  
Bir də ki, bu gecə mənə gərəkdir,  
Sabah başqa söhbət keçiləcəkdir,  
Odur ki, duraraq bu gecəliyə  
Məclisdə təzə bir adət açıram.  
Artıq gecə keçir, yorğunuq -deyə,  
Şirin bir yuxudan söhbət açıram.  
Deyirlər:- Bəs niyə danışmadın sən,  
Niyə tüstüləndin, alışmadın sən?  
Yoxsa çevrilərək axarsız suya,  
Əbədi yar dedim yatağıma mən.  
Yox, verib onları şirin yuxuya,  
Keçdim yazmaq üçün otağıma mən...  
  
1956.  
  
  
  
**QONŞU  GƏLİNİ**  
  
Qarşı pəncərənin önündə bəzən  
Durub sevgilini gözləyəndə sən,  
Alır qucağına xəyallar məni,  
Rahat buraxmayır suallar məni.  
  
İnsan da bu qədər cüt yaranarmış  
Həyatın nə incə sirləri varmış!  
Baxıram, elə bil üzü üzündür,  
Baxışı baxışın, gözü gözündür...  
  
Bəlkə görməmisən həmin qızı sən,  
Nə ola görəsən toyumuzu sən!  
Hörmətlə sıxaram onda əlini,  
Ay qonşu gəlini, qonşu gəlini...  
  
Həyatın nə incə sirləri varmış,  
İnsan da bu qədər cüt yaranarmış...  
Lakin qısqanclığın üzü yamandır,  
Sevgilin küsməsin məndən, amandır...  
  
Mən sənə baxmıram gözəlsən,- deyə,  
Demirsən, bəs niyə baxıram, niyə?  
Ay qonşu gəlini, mən utanıram  
Deyəm sənə:- Baxıb onu anıram.  
  
1955.  
  
**GÖRÜŞMƏMİŞ  DOSTLAR**  
  
Gecə vaxtı Böyükdüzdən.1  
Tələsik də keçsən əgər,  
Qəlbin sənə bir anlığa  
“Qəlbsiz olma, dayan”- deyər.  
Yaxşı baxsan sahil boyu  
Mürgüləyən lal gecəyə,  
Görərsən ki, bir vadidə  
İki ocaq salmış iki   
              xal gecəyə.  
Görərsən ki, sol sahildə  
Bizim kəndin baş çobanı  
               Əmir dayı  
Ocağına dəm verərək,  
Elə bil ki, göndərir o  
Öz dostuna alov payı...  
O taydakı dostu isə  
Dirsəklənib dövrəsində  
Alovlanan ocağının,  
Tütək çalır dalğın-dalğın...  
O çobanlar neçə ildir  
Görüşmədən dost olmuşlar,  
Yaylımları bir başlanar,  
Ocaqları bir alışar.  
Birisinin arxacına  
Qurd təpilsə gecə yarı,  
O birinin itləri də  
Hücum çəkər çaya sarı.  
İki sürü bir sulanır  
İki dostu ayrı salan  
Lilli çaydan.  
Həzin tütək səsləriylə  
Salam verir bir-birinə  
O, o taydan, bu, bu taydan...  
Bəzən yayır tütəkləri  
Araz boyu Araz kimi  
İki qəlbin nidasını.  
Bəzən onlar bir çalırlar   
“Gəl ey bənək” havasını...  
Yaz olanda hər ikisi  
Sürüsünü dağa çəkir,  
Bir vadidən biri sola,  
O birisi sağa çəkir.  
Qış olanda sahil boyu  
Bir qışlağa enir onlar.  
Xan Arazdan biri sağda,  
Biri solda tutur qərar.  
Yenə hər kəs tütəyində  
Söhbət açır yaylağından-  
Savalanın dumanından,  
Salvartının qaymağından...  
Biri deyir qəhrəmanlıq  
Nişanıyla dönmüşəm mən,  
Biri deyir, nişanını  
Dərd asıbdır ürəyimdən.  
Birisinin otardığı  
El vardatı, el malıdır.  
Birisinin var-dövləti  
Yalnız fikri, xəyalıdır.  
Lakin ürək deyənləri  
Tütək açıb deyə bilmir.  
Bəlkə dostlar bir-birini   
Bir dost kimi duya bilmir.  
Neçə ildir bir vadidə  
Görüşməmiş dostdur onlar.  
Ürəkləri bir olsa da,  
Aralıqda bir olmayan  
Geniş dövlət sərhəddi var.  
Hərdən deyir mənə ürək:  
“Dostlar nə vaxt görüşəcək?”  
Mən onların görüşmədən  
Dostluğundan dedim ancaq.  
Onların ilk görüşünü  
Tarix özü danışacaq.  
  
1956.  
  
**SƏHƏR-SƏHƏR**  
  
Baharın nə gözəl çağları gəlmiş,  
Bülbülü çağırır gül səhər-səhər.  
Vətənin eşqiylə dil açıb yenə  
Könlümün sazında tel səhər-səhər.  
  
Çıxır meşəlikdən talaya əlik,  
Səkir daşdan daşa xınalı kəklik.  
Şehdən muncuq düzür güllük, çiçəklik,  
Gəlinə bənzəyir çöl səhər-səhər.  
  
Gedirəm tələsik tarlaya sarı,  
Hamıdan tez gələ o qız da barı.  
Sinəsi qartallı qayalıqları  
Əks edir sonalı göl səhər-səhər.  
  
Sevda yolçusunun xəyalına bax,  
Sənsiz əfsanədir gözəllik ancaq.  
Ey günəş üzlü yar, günəşdən qabaq  
Yoluma nur çilə, gəl səhər-səhər.  
  
1957.  
  
**DƏNİZÇİ**  
  
Dedilər: -- “Dincəlmək vədəndir artıq,  
Daha qocalmısan, təqaüdə çıx.  
Qoca dənizçinin qaraldı qanı,  
Fikrinə boranlar, yellər qarışdı.  
Dəniz qasırğası, dəniz tufanı  
Onu bu söz qədər sarsıtmamışdı.   
Oturub gəminin göyərtəsində,  
Əlini dizində daraqladı o.  
Sanki göy dənizin göy sinəsində   
Keçən qırx ilini varaqladı o.  
Qəlbində gəncliyin ilk arzuları,  
Min dəfə duruldu, bulandı bu dəm.  
Qırx il dolandığı mavi suları  
Onun xəyalları dolandı bu dəm.  
Çırpındı ürəyi, titrədi əli,  
Hanı fırtınalı su yaran çağı?  
Sahildən-sahilə neçə gözəlin  
Qəlbini özüylə aparan çağı?!  
Axan su, ötən gün qayıtmaz geri,  
Bu sirri babalar danışdı getdi.  
Bəlkə də o coşğun gənclik illəri  
Coşqun dalğalara qarışdı getdi.  
Dalğalar qoynunu tərk etdi qoca  
Əbədi əlvida demədi ancaq.  
Dedi: -- Mən dünyadan ayrılmayınca,  
Ürəyim dənizdən ayrılmayacaq.  
  
Dayandı sahildə hər axşam-səhər,  
Qoca eşqə gəldi, ilhama gəldi.  
Elə bil dil açıb dilsiz ləpələr  
Köhnə sirdaşını salama gəldi.  
Onu uzaqları çəkdikcə xəyal,  
Sevinc də duyurdu, qəm də yeyirdi.  
Fəzalara uçan bir qoca qartal  
İndi uçanları seyr eləyirdi.  
Qopdu qasırğa da, pülədi qar da,  
Səslədi qocanı hər səda, hər səs.  
Yox, onu dənizdən ayırsalar da,  
Sahildən ayıra bilmədi heç kəs.  
  
1958.  
  
**KƏKLİK**  
  
Nə səkirsən narın-narın  
Yenə daşdan-daşa, kəklik?  
Könlüm istər nəğmən kimi  
Bircə nəğmə qoşa, kəklik!  
  
Sinən altı sal qırmızı,  
Ayaqların al qırmızı.  
Dimdiyində xal qırmızı  
Yanar qoşa-qoşa, kəklik!  
  
Niyə təksən, danış əzəl,  
Dağlar qızı, xallı gözəl...  
Bir vəfalı yar ilə gəl  
Vuraq ömrü başa, kəklik!  
  
Dağlar qoynu çiçək-çiçək,  
Mən gedirəm, getmir ürək.  
Uç Məmmədin xəyalı tək,  
Bu dağlarda yaşa, kəklik!  
  
Şah yaylağı,   
iyul, 1956.  
  
  
**PALID**  
  
Sevgilim, o qoca palıda bir bax,  
Yenə puçurlayıb onun budağı.  
Yadına gəlirmi iki il qabaq  
O ilk görüşümüz, o bahar çağı?  
  
Durmuşduq dibində o palıdın biz,  
Ətrafda min rəngli çiçək var idi.  
Çırpınan, titrəyən bizim qəlbimiz,  
Bir də o palıdın yarpaqlarıydı.  
  
Görüb neçə bahar, qış havasını,  
Durur qoca palıd bir xatirə tək.  
Min yol dəyişsə də, o libasını,  
Bizim ilk sevgimiz dəyişməyəcək!  
  
1955.  
  
**AYRILIQ**  
  
De niyə dalğınsan, dərdin var kimi,  
Alıb qucağına fikirlər səni?  
Ötən tələbəlik illərinəmi  
Şirin xatirələr çəkirlər səni?  
  
Sevdiyin o qızmı düşür yadına?  
Nədənsə ilk eşqi unutmur insan.  
Utancaq bir səslə bəlkə də ona  
Könül açdığını xatırlayırsan?  
  
Söylə, ayrılığı duyurmu ürək?  
Axı biz ayrılmaz sirdaşlar idik.  
(Bir məslək yolunda birləşdirərək,  
Sən bizi dost etdin, ey tələbəlik!)  
  
Dostum, institutun pillələrində  
Mənim də, mənim də izlərim vardır.  
Gəzdiyin bu zalın lövhələrində  
Hələ silinməmiş sözlərim vardır.  
  
Bəzən mürgüləmiş gecənin özü,  
Mən sirdaş olmuşam öz xəyalıma.  
Ələyib seçmişəm neçə min sözü,  
Cavab tapmaq üçün bir sualıma.  
  
Hərdən düşündükcə çatılır qaşım,  
Təhsil illərinin başqadır dadı.  
Bu illər ərzində, ey qəlb yoldaşım,  
Bizim bir sözümüz ayrı olmadı.  
  
(Bəxtiyar olaram öz istedadım  
O gündən bir lövhə yarada bilsə.  
Toz-duman içində qoy itsin adım,  
İlhamım bir şerə qadir deyilsə.)  
  
Böldük duyğumuzu, şadlığı, qəmi,  
Bir oldu fikrimiz, əməllərimiz.  
Bu gün, məslək dostu, könül həmdəmi,  
Artıq vidalaşır dost əllərimiz.  
  
Duyub ayrılığı çırpınır ürək,  
Axı biz ayrılmaz sirdaşlar idik.  
(Bir məslək yolunda birləşdirərək  
Sən bizi dost etdin, ey tələbəlik!)  
  
Dostum, düşünmə ki, ayrılırıq biz,  
Doğrudur, gün gəlib ötüşəcəkdir.  
Bir məna daşıyan saf əməlimiz  
Həyat məktəbində görüşəcəkdir.  
  
1954.  
  
**ŞERİM**  
  
     Gənc qələm yoldaşlarıma.  
  
Yaş ötüb, ayılıb görürsən bir vaxt  
Heç nə yazmamısan, ömür yarıdır.  
Alnına yazılan qırışlar ancaq  
Ömrünün şikayət misralarıdır...  
  
Tələsik qələmi alırsan ələ,  
Ürək də titrəyir əllərin kimi.  
Lakin görünürsən Vətənə, elə  
Sən də yazılmamış əsərin kimi.  
  
Bəzən quşa dönür saat da, an da.  
Axşam gəzdiyini səhər tapırsan.  
Elə də olur ki, baxtın tutanda  
Daş axtaran yerdə gövhər tapırsan.  
  
Kainat deyimmi mən şerə, sözə!--  
Onun min düyünü, min açarı var.  
Onu duya bilməz ondakı közə  
Qəlbində köz töküb alışmayanlar.  
  
Bəli, duy bunları, ey şair yoldaş,  
Səsini kəsməsin hər ötəri səs.  
Nəhrin qabağına atılan bir daş,  
Onun sürətini saxlaya bilməz!  
  
Duy ki, tüğyanında boranın, qarın  
Odlu bir ürəklə yazan olubdur.  
Çox zaman nəşədən dəm vuranların  
Əsəri, nəşələr pozan olubdur.  
  
Söz gərək ox keçməz qayadan keçə,  
Yoxdursa sözünün kəsəri,-- yazma,  
Özün sevməyincə, sevilməyincə,  
Özgədən məhəbbət əsəri yazma.  
  
Eyb etməz uçuşda yıxılsan bir an,  
Təki deməsinlər qanadsız quşdur.  
Göyləri fəth edən bir ana tərlan  
Kim deyir balaykən yıxılmamışdır.  
  
Şerim, çox danışdım, deyəsən, bir az,  
Sən niyə susmusan, -- danışan mənəm?  
Yox, şer ocağı alovsuz olmaz  
Alışdıran sənsən, alışan mənəm.  
  
Şerim, el sazında mizrab vur telə,  
Onsuz da ötəri ötən az deyil...  
Özləri dünyadan getməmiş hələ  
Adları dünyadan gedən az deyil.  
  
Elin nəfəsidir ən böyük əsər,  
Duysam da, özümü öyə bilmərəm.  
Yüz bülbül səsi də mənə versələr,  
Elsiz bir nəğməni deyə bilmərəm.  
  
Şerim, şimşəklərdən qanad istə sən,  
Yerəsə insanın nəfəsiylə gəl.  
Dünyada bir damla olmaq istəsən,  
Dünyaya sən ümman həvəsiylə gəl.  
1956.  
  
**ÖTƏN GÜNLƏR**  
  
Gəl daha tənəli sözlərdən əl çək,  
Olub-keçənləri gətirmə yada.  
Bəzən yarıkönül gülümsəyərək,  
Hər sözü-söhbəti üzə vurma da...  
  
Bu sorğu-suallar nəyə gərəkdir,  
Gərək unutmağı bacara insan.  
Canın dağ da olsa, əriyəcəkdir  
Hər günün dərdini ürəyə yığsan...  
  
(Ey qadın ürəyi, ey sirli dilbər,  
Bir xəzan görməsin gülün, gülşənin!  
Deyirəm, inamsız olduğun qədər  
İnamın olaydı dünyada sənin...)  
  
Fikirli görürəm səni hər axşam,  
Məni eşqimizə yadmı sayırsan?  
Bəlkə gözəlləri unudub tamam,  
Səni sevdiyimə inanmayırsan?  
  
Doğrudan ömrümdə faciə vardı,  
Uydum gözəlliyə, uydum əzəllər;  
Məni də zəhmətdən, işdən ayırdı  
Zəhmətsiz gözəllər, işsiz gözəllər...  
  
Alıb “oynatdıqca” qəlbimi onlar  
Xəyalım, ilhamım yerində saydı.  
Şersiz, nəğməsiz ötən bu anlar  
Bir şair ömrünə yazılmayaydı...  
  
Sonralar yandırıb-yaxır insanı  
Ötəri əyləncə, ötəri həvəs.  
İnan ki, ehtiras aldatmayanı  
İnci də, kövhər də aldada bilməz.  
  
Hələ də göynəyir ağrının yeri,  
Vaxtında onları oda yaxmadım.  
O qansız, duyğusuz daş ürəkləri  
Vaxtında qoparıb daşa çaxmadım.  
  
Vaxt oldu qapıldım nifrət hissinə,  
Od alıb, alışdı qəlbimin başı.  
Mərhəmət gətirdi könlümə yenə  
Yalan sevgi nazı, saxta göz yaşı.  
  
Hərdən düşündükcə o günləri mən,  
Ürək də sinəmdə tufan qoparır.  
Sevgilim, “min ilin dərdini bəzən  
Bir anın sevinci yuyub aparır”.  
  
Silinsin qəlbindən qəmlər, düyünlər,  
Yüz ilin, min ilin sorağı kimi.  
Ömrün budağından qopdu o günlər  
Saralmış bir payız yarpağı kimi.  
Gəl daha tənəli sözlərdən əl çək,  
Olub-keçənləri gətirmə yada.  
Bəzən yarıkönül gülümsəyərək,  
Hər sözü-söhbəti üzə vurma da...  
  
Gəl yenə söhbət aç saf eşqimizdən,  
Tək səni ömrümün günəşi saydım.  
Bəlkə də seçməzdim yaxşını pisdən  
Həyat yollarında yanılmasaydım...  
  
1956.  
  
**BİR  SƏNİN  EŞQİNLƏ...**  
  
Yenə varaqlandı könül kitabım  
Bir sənin, bir sənin eşqinlə, gözəl!  
Düşündüm gül açır, bülbül oxuyur  
Bir sənin, bir sənin eşqinlə, gözəl!  
  
Sinəmə bir eşqin sazını asdım,  
Hər könül nəğməmi o dedi, yazdım.  
Çox eşqin səsinə qulaq da asdım  
Bir sənin, bir sənin eşqinlə, gözəl!  
  
Gah odsuz, alovsuz pərvanə oldum,  
Eşqinlə güləcək divanə oldum.  
Bəlkə yüz gözələ biganə oldum  
Bir sənin, bir sənin eşqinlə, gözəl!  
  
Qəm-kədər üzünə tutanda pərdə  
Qəmləndi çaylar da, şəlalələr də.  
Sandım-doğur günəş, gülür səhər də  
Bir sənin, bir sənin eşqinlə, gözəl!  
  
Sənsiz bir anıma dedim bir ildi,  
Dərdimi nə bacı, nə ana bildi...  
Məhəbbət önündə qəddim əyildi  
Bir sənin, bir sənin eşqinlə, gözəl!  
1956.  
  
  
**UNUDA  BİLMİRƏM**  
  
Terek sularını seyrə dalaraq,  
Öz ilk sevgilimi anıram yenə.  
Bu yaşıl sahildə neçə il qabaq  
Yandığım kimi də yanıram yenə.  
  
Od alır qəlbimdə hisslər, duyğular  
O son ayrılığı saldıqca yada.  
Deyin sevgilimi, deyin, ey sular,  
Ayrılıq üçünmü sevdim dünyada?!  
  
Susdu bu sahildə o qızın səsi,  
Güllər, çiçəklər də başını əydi.  
Sevgilimə deyən düşmən gülləsi  
Sandım ki, mənim öz qəlbimə dəydi.  
  
Bu mavi sulara son dəfə baxdı,  
Əbədi yumuldu o mavi gözlər  
Axdı ləpələr tək, süzülüb axdı  
O dalğın baxışlar, səmavi gözlər...  
  
Fəqət biz susmadıq, biz coşduq yenə  
Vətənin Lenası, Volqası kimi.  
Hissəmiz sahildən düşmən üstünə  
Axdı bir intiqam dalğası kimi.  
  
Dedim, o ölsə də qəlbində zəfər  
Ölmədi arzusu, eşqi, sevdası.  
Topların səsində Berlinə qədər  
Getdi onun səsi, onun sədası...  
  
Çox illər keçibdir həmin o gündən  
Odla nəfəs almır bu torpaq, bu su.  
İndi bu sahildə duymayıram mən  
Mərmi vıyıltısı, barıt qorxusu.  
  
Elə bil rəngini dəyişir yer də,  
Dava, qan görməyib sanki bu diyar.  
Sahil boyundakı kənddə, şəhərdə  
Nə sınıq pəncərə, nə uçuq ev var.  
  
Təzə ot bitirib qoynunda o vaxt  
Səngər qurduğumuz təpələr belə.  
Traktor səsiylə salamlaşaraq,  
Yeni nəğmə deyir ləpələr belə.  
  
Lakin mən yenə bir döyüşçü kimi  
Anıram o keçən illəri bir-bir.  
Ölən sevgilimi, ölməz eşqimi  
Ürəyim unuda, unuda bilmir.  
  
1956.  
  
  
  
RƏFİQƏLƏR  
  
Nələr xəyalımı oynatdı, nələr,  
Dindi könül sazım bu səhər yenə.  
Qızlar, o cüt qızlar, o rəfiqələr  
Gəlib küçəmizdən keçdilər yenə.  
  
Görürəm birinin gözü məndədir  
(Gözünün vəsfini salmıram yada.)  
Birinin söhbəti, sözü məndədir,  
Mənimlə bir kəlmə danışmasa da.  
  
İnsan bir baxışla vurulur bəzən,  
Bir anın eşqi də ötəri olmur.  
Elə də olur ki, sevildiyindən  
Sevilən adamın xəbəri olmur.  
  
Mənə vurulmuşdu mənə baxan qız,  
Qəlbini dindirən sevgi səsiydi,  
Lakin bilmirdi ki, o mehriban qız  
Sevdiyim özü yox, rəfiqəsiydi.  
  
1956.  
  
  
**ANA  TORPAQ**  
  
Ana torpaq, ana torpaq!  
Dilə gəldi sazım yenə.  
Qoy eşqini varaq-varaq  
Ürəyimə yazım yenə...  
Sənin qoynun bir asiman-  
Dolanmağa xəyal gərək.  
Göylərini seyrə çıxan  
Bir qocaman qartal gərək.  
Ana torpaq! Bəs bu ada  
Məni çəkən hikmət nədir?  
Sanıram ki, bu dünyada  
Sənsiz hər şey əfsanədir.  
Sənsiz keçən bircə günü  
Neçə min il sanaram mən.  
Sənsiz olsam, göy mülkünü,  
Yer şarını danaram mən.  
Ana torpaq, ana torpaq!  
Bir oğluyam doğma yerin,  
Arzularım qucaq-qucaq,  
Məhəbbətim daha dərin...  
Ana torpaq, küləklərin  
Rübabımdır, avazımdır.  
Bu nəğməkar göy Xəzərin  
Ömrüm boyu bir sazımdır.  
Sənin qoynun bir güllü yaz,  
Nələr yazım bu yaz haqda.  
Sənin eşqin vəsf olunmaz  
Beş varaqda, on varaqda.  
Hələ sənin qucağını  
Gəzməmişəm qarış-qarış.  
Hələ Ural fəhləsiylə  
Şer səsim yarışmamış.  
Hələ nəğməm oyatmayıb  
Koryakları Amur kimi.  
Qələmim də bərkiməmiş  
Tayqanın buz dağlarını  
Parçalayan dəmir kimi.  
Qara dəniz sahilində  
Qışda çiçək dərməmişəm.  
Ob üstündə xizək sürən  
Nen qızını görməmişəm.  
Saxalində, Kamçatkada  
Olmamışam nə yaz, nə qış.  
Karpatların yaz yağışı  
Saçlarımı islatmamış.  
Çox elləri görməmişəm,  
Görməmişəm, bir də nə qəm,  
Bu torpağı çox sevirəm,  
Öz qəlbimdən, öz canımdan.  
Mənim könlüm həyəcanımdan,  
Volqanı duy, Kürü dinlə!  
Ana torpaq, körpəlikdən  
Nəfəs aldım nəfəsinlə.  
Ana torpaq, mən sevirəm,  
Hər qışımı, hər yazımı.  
Mən sevirəm Qafqazımı  
Südəmər bir körpə uşaq  
Anasını sevən kimi.  
Mən sevirəm Muğanımı  
Bala tərlan yuvasını  
        sevən kimi.  
Ukraynanı görməsəm də  
Dnepri, Şevçenkonu  
        sevirəm mən.  
Arazımda Nizamilər  
Füzulilər nəğməsi var.  
Volqamdasa Lermontovlar,   
Nekrasovlar nəfəsi var.  
Ana yer, sən sədəfli saz,  
Mən nə deyim bu saz haqda.  
Sənin eşqin vəsf olunmaz  
Beş varaqda, on varaqda...  
Ana torpaq, qüdrətini  
Vəsf eləyən şair varmı?  
Sənin dərya şeriyyətin  
Bir ürəyə sığışarmı?  
Bülbül olsam, ömrüm boyu  
Bağlarını dolanardım.  
Qartal olsam, başı qarlı  
Dağlarını dolanardım.  
Külək olsam, çöllərinin  
Saçlarını darayardım.  
Aranına od yağanda  
Bir məsrəfə yarayardım.  
Günəş olsam, səndən ayrı  
Alışmazdım bir an belə.  
Bir damla da sayılmazdım  
Sənsiz olsam ümman belə.  
Bulud olsam, hər düzünə  
Bir coşğun çay bəxş edərdim.  
Öz eşqimi naxış-naxış  
Hər daşına, hər qayana  
          nəqş edərdim.  
Şimşək olsam, dar günündə  
Enib yerdə çaxardım mən.  
Düşmənini bir andaca  
Yandırardım, yaxardım mən.  
Şahin olsam, göylərində  
Yüz il, min il süzərdim mən.  
Sinənə nur səpmək üçün  
Ulduzları qanadıma  
           düzərdim mən.  
Yox, ana yer, qələmin də  
Öz gücü var, öz adı var.  
Şerin, sözün şahinləri  
Yoran xəyal qanadı var.  
Yox-yox, mənim söz tərlanım  
Şimşəklərlə ötüşəcək,  
Mənim şer yelkənimə  
Dərya gərək, ümman gərək...  
Ana torpaq, əzəl gündən  
Gül-çiçəkli yazım sənsən.  
Ömrüm boyu könül səsim,  
Bir də könül sazım sənsən.  
Ana torpaq, qüdrətini  
Vəsf eləyən şair varmı?  
Sənin dərya şeriyyətin  
Bir ürəyə sığışarmı?  
  
1957.  
  
**İKİ  SƏS**  
  
Yenə də ağ varaq gərəkdir mənə,  
Yazıb-pozduqlarım xoşuma gəlmir.  
Neçə söz ələyib, seçsəm də yenə  
Qəlbim istəyən söz başıma gəlmir.  
  
Könül sevdiyini sevəsən gərək,  
Kiçik bir şer də könül varıdır.  
Bu axşam bayırda at çapan külək  
Sanki xəyalımın qanadlarıdır.  
  
Ürəyim söz üstə yanır bayaqdan,  
Ömrünü şerə ver, şerə qat deyir.  
Anamsa dillənib qonşu otaqdan,  
-- Oğul, dincəl, -- deyir- oğul, yat-deyir.  
  
Ürəkdən nur alır hər ev, hər ocaq,  
Onunmu səsinə qulaq asım mən.  
Ana yuxusuna haram qataraq,  
Bəs necə düşünüm, necə yazım mən?  
  
Anam bilməyir ki, şair olan kəs,  
Odlu söz tapmayır oda yanmasa,  
Bir də ki, şairə şair deyilməz  
Hamıdan gec yatıb, tez oyanmasa.  
  
Oğul dincliyini axtarır ana,  
O bilmir bir dolan buluddur ürək --  
Minillik bir yuxu versən də ona,  
Yenə boşalmasa dincəlməyəcək.  
  
Ürəyim söz üstə yanır bayaqdan,  
Ömrünü şerə ver, şerə qat deyir.  
Anamsa dillənib qonşu otaqdan,  
-- Oğul, dincəl, deyir,- oğul, yat,- deyir.  
  
İki səs şairi çağırır bu dəm,  
Necə yuxulayım, necə yazım mən...  
Boşal kağız üstə, boşal, ey sinəm,  
Qoy iki səsə də qulaq asım mən!  
  
1956.  
  
**SEVGİ  NƏĞMƏSİ**  
  
Bir sevgi nəğməsi yaradım deyə,  
Bu axşam bulanıb, duruluram mən.  
Onu düşünərkən bilmirəm niyə  
Başqa bir nəğməyə vuruluram mən.  
  
Kiçik bir mahnını bəstələyincə  
Xəyalın min eli dolansın gərək.  
Sevən bir ürəyin səsini necə,  
Necə dinləməsin sevən bir ürək...  
  
Yenə dillənirsən qonşu otaqdan,  
“Sus” demək gəlmir dilimdən, ay qız.  
Dalmışam nəğmənə yenə bayaqdan,  
Almısan nəğməmi əlimdən, ay qız.  
  
Elə bil, deyir ki, qopan bir səda,  
“Divar aramızda daşdan olsa da,  
Gərək daş olmaya ürəklərimiz,  
Bir varaq eləyək iki qəlbi biz”.  
  
Susuram önündə o şeriyyətin,  
Ürəyim dolsa da, ağ qalır kağız.  
Qələmsiz, kağızsız ilk məhəbbətin  
Yazır nəğməsini qəlbimə o qız.  
1957.  
  
  
**O  BAXIŞLAR...**  
  
O, məni görərkən dayandı bir an,  
Dalğın baxışları mənə tanışdı...  
Eşqin mənasını duyduğum zaman  
Məni o baxışlar yaralamışdı...  
  
İndi o dayandı, sözü var kimi,  
Mən yana baxsam da, o mənə baxdı.  
Elə bil sıxlaşan buludlar kimi  
Bu saat sinəsi boşalacaqdı...  
  
Dilində üç dəfə səsləndi adım,  
Sanki öz adım da çıxdı yadımdan.  
Onu dindirmədim, danışdırmadım,  
Getdi, yaralanmış getdi yanımdan.  
  
O getdi, sahilə baxdım bir qədər,  
Mən orda açmışdım ona qəlbimi.  
Dayandı gözümdə dalğalı Xəzər,  
Mənim ilk eşqimin şahidi kimi...  
  
O çağlar xəyalda yaşadı yalnız,  
Aldı məhəbbəti şöhrətmi, nəmi?  
Başqa birisinə uyaraq o qız,  
Oduna yandırdı odlu sinəmi.  
  
  
Bəs indi qarşımda dayandı nədən,  
Yenəmi, ürəyi məndə qalırdı?  
Bəlkə bir röya tək çəkilib gedən   
İlk eşqi, ilk andı xəbər alırdı.  
  
Bəlkə öz işindən peşmandı, nahaq  
Əl verib, onunla barışmadım mən.  
İlk eşqi qəlbindən çıxarıb nə vaxt   
Necə atdığını soruşmadım mən...  
  
Bəlkə ürəyinə yol tapıb kədər,  
Mənimlə bölüşmək istədi bir az...  
(Könül, təəssüfə qapılma hədər,  
Axan su bir daha geri qayıtmaz...)  
  
O gündən bəridir həftələr, aylar  
Ömrümdən-günümdən gəlib şən keçir.  
Lakin düşündükcə, bulanıq çaylar  
Sanıram kükrəyib qəlbimdən keçir.  
  
Deyirəm özümü danlayım barı-  
Ürəyi ürəkdən araladım mən.  
Məni yaralayan o baxışları  
Niyə yaraladım, yaraladım mən?!  
                           1955  
  
  
  
**DOSTLUQDAN YAZIRAM...**  
  
- Bilirsən, təzə bir əsər yazıram,  
Eh, nələr düşünüb, nələr yazıram...  
  
Hər sözü incidir, hər sözü haqdır,  
Adamı göylərə qaldıracaqdır.  
Həyatı mənim tək duyanlar gərək!  
Dostluqdan yazıram... nə olur... görək...  
“Dostluqdan...” dedikdə danışmadım mən,  
Onun öz aləmi keçdi gözümdən:  
“Ömründə heç kimə dost olmayan kəs  
Hansı bir dostluqdan əsər yazır bəs?”  
  
1960  
  
  
**MUĞANIN  ŞİKAYƏTİ**  
  
Bu düzləri düz keçin,  
Haraysız, səssiz keçin.  
Şirvanda ov gəzməyin,  
Mili tüfəngsiz keçin:  
    Ceyran azalıb,  
    Yaman azalıb!  
  
Güllə səsi gəldimi  
Güllə tək süzüb gedər.  
Bir şer sətri kimi  
Çöllərdən küsüb gedər...  
    Ceyran azalıb,  
    Yaman azalıb!  
  
Gözündə gözü qalan  
Bulaq da gileylənir.  
Qanıyla xal-xal olan  
Torpaq da gileylənir:  
    Ceyran azalıb,  
    Yaman azalıb!  
  
Belə gedərsə ancaq  
Gələn nəsillər sabah  
Ceyranı çöldə deyil,  
Muzeydə axtaracaq,  
    Ceyran azalıb,  
    Yaman azalıb!  
                1961  
  
  
**QONŞU**  
  
Ömründə açmadı özgə bir qapı,  
Süfrəsi görmədi nə dost, nə qonaq.  
Beləcə bağlandı ömür kitabı,  
Beləcə bağlandı, açılmayaraq...  
  
Arvadı ağladı, yığıldıq yasa,  
Biz ona rəhmət də deyib baş əydik.  
Həyət qol çırmadı, düşmən də olsa  
Yenə qonşumuzdu, dəfn etməliydik.  
  
Sükut bir səs yaydı ürəyimizə:  
Diri görmüşdükmü ölən adamı?  
Öləndə tanıdıq qonşuymuş bizə  
Otuz il qonşumuz olan adamı...  
                        1960  
  
  
  
**QOCA  VƏ  DƏNİZ**  
  
    E.Xemenqueyin  ölümünə  
  
Saçları -- rənginə bənzər,  
Səsi -- ahənginə bənzər,  
Yatağı -- sinəsi olan,  
Ləpəsi -- nəğməsi olan  
Bir dəniz yaratdı qoca.  
O, sərhəd bilmədən üzdü,  
Üzdü qitələr boyunca...  
Tale fırtına yaratdı,  
Avar düşdü, qayıq batdı...  
Fəqət sahil daşlarına  
Həkk olunan bir iz qaldı:  
“Qoca getdi, dəniz qaldı...”  
  
                         1961  
  
  
  
  
**NOBEL  MÜKAFATI**  
  
Nobel mükafatı.... Yazdı qəzetlər,  
Ucaldı bu adla kiminsə adı.  
Oslodan, Parisdən, Madridə qədər  
Nobel şərəfinə tərif yazıldı.  
  
Dayan, tərifini burdaca saxla!  
Məst olma böhtanlar xülyasında sən.  
Geri dön, tarixi bir an varaqla,  
Gör onu həqiqət aynasında sən.  
  
Kimindir o qızıl, kimindir o var,  
Niyə tərifində bundan deyilmir?!  
Gözlər qamaşdıran o parıltılar  
Babamın gözünün nuru deyilmi?!  
  
Gör kimin evinin daşı, divarı  
Soyulub kim üçün cəh-cəlal oldu.  
Sorulub Bakının şah damarları  
Nobel banklarında kapital oldu.  
  
Tarix hökm elədi, qaranquş kimi  
Bahara səslədik bu elləri biz.  
Sapanda qoyulan qara daş kimi  
Atdıq yurdumuzdan nobelləri biz.  
  
Tarix haqqımızı qaytardı geri,  
Sorulan qanımız qayıtmaz artıq.  
Bizi səsləyəndə döyüş illəri  
Ayılıb gördük ki, gec ayılmışıq...  
  
Bir günlük varımı qaytarsan bir an  
Yurdumda min yeni şəhər yaranar.  
Çıxarsan neftimi sandıqlarından  
Alpın ətəyində Xəzər yaranar...  
  
Demirəm dayandır mükafatını,  
Deyirəm çıxarma bunu yadından;  
Kimin alın təri, ürək qanını  
Mükafat verirsən kimin adından!  
  
1960  
  
  
ƏLVİDA, DAĞLAR!  
  
Bəlkə bu yerlərə bir də gəlmədim,  
Duman, salamat qal, dağ, salamat qal.  
Dalımca su səpir yoxsa buludlar? --   
Leysan, salamat qal, yağ, salamat qal!  
  
Qıy vuran qartallar yox oldu çəndə,  
Nərgizlər saraldı şehli çəməndə.  
Ey qaragöz pəri, dalımca sən də  
Boylan, salamat qal, bax, salamat qal!  
  
Gəldim, qarşıladı güllər-çiçəklər,  
Gedirəm, əl edir boz biçənəklər.  
Nidamı çaylara dedi küləklər:  
Bulan salamat qal, ax -- salamat qal!  
  
Dağların pələngi, şiri də sənsən,  
Şairi də sənsən, şeri də sənsən.  
Varı, bərəkəti, xeyri də sənsən --   
Çoban, salamat qal, sağ-salamat qal!  
  
1962  
  
  
  
**NAMƏLUM  QƏHRƏMAN**  
  
Sən dəniz qoynunda, dəzgah dalında  
Tarlada, zavodda... hər yerdə varsan.  
Şöhrət paylananda, ad paylananda  
Nə şöhrət umarsan, nə ad umarsan.  
  
Səninçün meyarı şöhrətin, şanın  
Nə medal, nə də ki, tərif - yazıdır.  
Sənin aləmində hər qəhrəmanlıq  
Bəlkə də ən adi iş normasıdır.  
  
Demirsən yolunda xalqın, vətənin...  
Demirsən. Sanmayaq fikrin donubdur,  
Bu hisslər qanınla yeriyib sənin  
Qəlbinə, beyninə həkk olunubdur.   
  
Haray da salmazsan düşsən dara sən;  
Özgənin dərdinə dərman əlində...  
“Can-can” demədiyin adamlara sən  
Canını verərsən yeri gələndə.  
  
Əlindən zəmilər, bağlar boy alır;  
Şöhrətin işindir, söhbətin deyil.  
Neçə mərtəbəli, neçə boyalı  
Çıxışlar, vədələr adətin deyil.  
  
Bəs niyə az görür səni şerimiz?  
Əlini sıxmırıq bir iftixarla.  
Arayıb seçirik adamları biz  
Bəzən də toz basmış siyahılarla.  
  
Şair, ürəyini bircə anlığa  
Bu adi adamlar yolunda yandır.  
Ən böyük qəhrəman, qəhrəmanlığa  
Əvəz istəməyən, pay ummayandır...  
  
1964  
  
  
  
**GÖY GÖL**  
  
Çiskinli bir gündə gəldim bu yerə,  
Dumanda görünməz - dumandı Göy göl.  
Tənha qayalara, lal meşələrə  
Zülmət gecələrdə hayandı Göy göl.  
  
Bir səhər gördüm ki, durulub yatır,  
Kəpəzin dibində burulub yatır.  
Qovulan ceyran tək yorulub yatır,  
Daş atdım, diksinib oyandı Göy göl.  
  
Döşünü qayıqlar düymə tək bəzər,  
Dedim bu görkəmlə Xəzərə bənzər -  
Qızını yaylağa köçürüb Xəzər;  
Baxdı, cilvələndi, nazlandı Göy göl.  
  
Yel əsdi, yarpaqlar suya töküldü,  
Göy çitə tünd sarı güllər tikildi...  
Buludla ağladı, günəşlə güldü,  
Deyəsən bir kövrək insandı Göy göl...  
  
Sentyabr, 1964  
  
  
  
  
**OD**  
  
Vəhşilik dişini çəkdi çiy ətdən --  
Elə ki, dünyada od aldı insan.  
Təkcə işıq deyil, bu təbiətdən  
O gün ləzzət aldı, dad aldı insan.  
  
Bəlkə o qələbə, o kef, əyləncə  
Neçə mağarada əks olub qalır.  
Bəşər tarixinin ilk günü, məncə  
İnsan od aldığı gün olmalıdır.  
  
Od aldı insanın əli ağacdan,  
Çıxdı od içindən ox da, qılınc da.  
Qalxdı təbiətlə  vuruşa insan  
Qaranlıq gecədə, ayazlı qışda.  
  
Od aldı insanın əli, bu əllər  
Fikrə də, qəlbə də od yükü çatdı.  
Kürələr içində qovruldu əllər,  
Əllərdən yapışan maşın yaratdı.  
  
Od aldı insanın əli, bu oddan  
Min toplu, tüfəngli hissə də doğdu.  
Deyirəm, bəlkə də, elə bu oddan  
Bu odu söndürmək hissi də doğdu...  
  
Od - gülüş, təbəssüm, uşaq səsində,  
Od - fikir, xəyaldır, şən arzulardır.  
Fəzanın bugünkü xəritəsində  
Neçə gəmimizin od yolu vardır.  
  
Ey bəşər, dünyanın mayası oddur,  
Od alıb bu odun keşiyində dur!  
İtirər tapdığı bu odu insan  
Sən hərbin odunu oğurlamasan.  
  
1964  
  
**QADINLAR**  
  
Məni səcdəsinə gətirər biri,  
Qoynunda gül kimi bitirər biri.  
Od olub əridər, itirər biri...  
Elə ki, ömrümün itər xoş günü,  
Dərdim, əzabımın ağır yükünü  
Yalnız alar biri, götürər biri...  
  
Qaqra, sentyabr 1965  
  
  
  
  
**ADİ  GÜNLƏR  EŞQİNƏ**  
  
Vaxt olur ki, xoş gəlməyir  
Ömrümdəki təmtəraqlı günlər mənə.  
O gün dingiş bir qız kimi  
İfrat gəlir  
        Ən sevimli güllər mənə.  
O gün, mənə  
Qonşusunun paltarında toya gedən  
Bir adamın yerişini xatırladır.  
Kimə isə yandıq verən bir qadının  
Gülüşünü xatırladır.  
O gün bəzən  
Nədənsə mən  
        madarını dəfn eləyən  
Bir ananın kədərini düşünürəm.  
Son səfərdə vurulan bir qəhrəmanın  
Nakam qalmış zəfərini düşünürəm.  
Təriflərdən qaçıb o gün  
Tənha gəzmək istəyirəm:  
Bir kasıbın süfrəsində  
Çörək kəsmək istəyirəm.  
Təmənnalı sağlıqların  
Yalan qusan qədəhindən  
        iyrənirəm.  
Bəxşiş qapan tamahların  
Horralanmış qəhqəhindən  
İyrənirəm.  
Düzdür, o gün  
Bir az çinli adamların  
Baxışının buzu olmur.  
Kimisinin gülüşü bol,  
Gülüşünün duzu olmur.  
Toy-bayramda onlar çoxu  
Öz qınında mürgüləyər.  
Gizli-gizli görüşlərin  
Qılığında mürgüləyər.  
Nə gizlədim, boyadılmış  
Təntənəni, təmtərağı  
Seyr etməyə təbim gəlmir.  
Bu bəzəkli məclislərə  
Qıçım gəlir, qəlbim gəlmir...  
Ömrümüzün çox varağı--  
        adi günlər!  
Təntənəsi, təmtərağı--  
        adi günlər!  
Gəlin, bir də öpüm sizi,  
Həyatımın əvvəlindən  
Sonunacan səpim sizi...  
1957.  
  
  
  
**ETİRAF**  
  
Bilmirəm neylədim öz əsrimdə mən,  
Neylədim-gələcək nəsil deyəcək.  
Bu günün ətrini nəğmələrimdən  
Sabaha aparan nəsim deyəcək.  
  
Hünərim çox olub özüm biləni,  
Günahım ondan da çox olub hələ.  
Bir gödək ömrümdə bir ailəni  
Yarıda bilmədim məhəbbətimlə.  
  
Bəzən bir səhvimə yüz tənbeh yedim,  
Çırpınıb düzəldim, görən olmadı.  
Böyük bir işimə mükafat nədir,  
Bir çimdik “sağ ol”da verən olmadı.  
  
Yazmışam hər şeyi könül naməmə,  
Bircə bu günahım bağışlanacaq.  
Neylədim -- vətəni sevmək naminə,  
Ucaltmaq naminə elədim ancaq...  
1967.  
  
  
  
**DÜŞÜNCƏLƏR**  
  
Fikirlərim dağınıqdır, dağınıq yaman,  
Küləklərə əsir düşən duman kimiyəm.  
Min şübhələr, həqiqətlər ünvanı tapan,  
Bir ünvanda qərar tutmaz güman kimiyəm.  
  
Elə bil ki, dartır məni yer ayağımdan,  
Elə bil ki, hər tükümdən bir daş  asılıb.  
Hey fikirdir, hey xəyaldır beynimdən yağan,  
Yoxsa fikir qucağında qəbrim qazılıb!  
  
Bir xəyanət pərdəsidir ya nədir belə?  
Gözlərimin ağı-qara, qarası ağdır.  
Məni kimsə qılınclayar dost əlləriylə,  
Məni nəsə öz qəlbimdən uçuracaqdır.  
  
Bir sevdadır, bir insandır başımın tacı,  
Daş hasarlı ürəklərə girə bilmirəm.  
Qandan qaçıb, candan qaçıb, ürəkdən qaçıb  
Gözdə gəzən məhəbbəti görə bilmirəm.  
  
Yenə xəyal içindəyəm bir dar otaqda,  
Bəlkə mənim “mənsiz keçən” kef-damağım var.  
Dağıl, fikrim, nə yaşadım...Hələ qabaqda  
Bir ürəyi tufanlara tapşırmağım var...  
  
1965.  
  
**BAHAR  GƏLİB**  
  
Bahar gəlib yurdumuza.  
Sular dilli,  
Çöllər güləş,  
Göylər qızıl.  
Təbiətin  
        nur xonçalı,  
Gül qonçalı  
Gəlin qızı --  
Bahar gəlib.  
Duyğulara səhər yeli --   
Bahar gəlib.  
Səhərlərə duyğu seli --  
Bahar gəlib.  
Zirvələrin ağ donunun  
Saplarını çəkən bahar.  
Buludların ətəyini  
Üfüqlərin dağ çiyninə  
        tikən bahar.  
Quzulamış ömürləri  
Mehvərindən sökən bahar.  
Yer üzünə yaşıl toxum   
        əkən bahar.  
Elə bil ki, qəlbimizdə  
Fikirlər də,  
        Sevinclər də,  
Gülüşlər də yaşıl donlu.  
Yaşıl ağac yanındakı,  
Yaşıl yamac yanındakı  
Açıq,  
        Gizli  
Görüşlər də yaşıl donlu.  
Budaqlarda topa quşlar,  
Yaxınlarda, uzaqlarda   
Topa quşlar --  
Uçan nəğmə topaları.   
Dərələrin boğazında  
Bir-birini  
Qucan nəğmə topaları.  
Yeni-yeni təməl daşlı  
Ağ binalar --  
Şəhərimin göbələyi.  
Körpələrin qəhqəhəsi  
Bağ-bağatın kəpənəyi.  
Kür kükrəyir,  
Araz axır --  
Düzlərimin nur zolağı.  
Göllərimdən günəş doğur,  
Çöllərimə günəş yağır.  
Elə bil ki, böyüyərək  
Muğan olur günəş boyda.  
Elə bil ki, kiçiklərək  
Günəş olur Muğan boyda.  
Azərbaycan torpağı da   
        cahan boyda.  
Bahar gəlib.  
Yer üzünün  
        hələ gizli sazağı var.  
Hələ vəhşi dərələrin  
Həqiqəti xortumlayıb  
Udmağı var.  
Bahar gəlib  
Zülmətlərə,  
Sazaqlara qənim bahar.  
Gözəlliyə yasaqlara  
        qənim bahar.  
Yer üzünə  
Əbədilik səpiləsi  
Yaşıl, mavi dənim bahar.  
1968  
  
  
  
**VƏSİYYƏT**  
  
Qara cilddə çap eləyin kitabımı  
Məndən sonra.  
Qara cilddə.  
Tünd qara.  
Qoy qara kağızım olsun  
O kitab dostlara, tanışlara.  
Mən o rəngi sevərdim;  
Boynu bükülü dərdim,  
Pardaxlı sevincim  
O rəngdə geyinərdi  
Mən o rəngi sevərdim.  
O rəngdəydi varaqlarda  
Fikrimin yazı geyimi...  
O rəngə hörmətimdir,  
Şəvəgözlülər, qarabuğdayılar.  
O rəngli kirpiklərin kölgəsində  
Əksim yaşardı.  
O rəngin bir ev dolusunda  
Vəslim yaşardı.  
O rəngin ən durusu,  
Safıdır  
Məni oxşayan ağılar.  
Qızlarımın gözündə  
O rəngin özü ağlar.  
Qara cilddə çap eləyin kitabımı,  
        Məndən sonra  
Tünd qara.  
Fəqət soy -- adımı  
Süd rəngiylə həkk edin ora.  
Daha nə deyim,   
Qoy mən   
Qara torpaq üstündə  
Üfüqə doğru gedən  
Ağ yola bənzəyim.  
  
Bakı, fevral 1968